钦定古今图书集成/明伦汇编/官常典/第654卷
## 钦定古今图书集成/明伦汇编/官常典/第654卷

| 钦定古今图书集成 明伦汇编 第六百五十四卷 |

| |

钦定古今图书集成明伦汇编官常典

第六百五十四卷目录

县令部纪事三

官常典第六百五十四卷

《宋史刘绚传》：绚为长子令，督公家逋赋，不假鞭朴而
集。岁大旱，府遣吏视伤所蠲财行二，绚力争不得，封
还其揭，请易之。富弼叹曰：“真县令也。”

《傅楫传》：楫知龙泉县，孙觉为御史中丞，语之曰：“朝廷
欲用君，盍少留。”楫曰：仕宦所乐居中者，免外台督责
耳。令俯首权门，与外台奚择？且外官己所当得也。遂
去不顾。

《韩缜传》：“缜子宗武为河间令，值河溢，增堤护城，吏率
兵五百，伐材近郊，虽墓木亦不免。父老遮道泣，宗武
入府白，罢之。”

《任伯雨传》：“伯雨知雍丘县，御吏如束湿，抚民如伤。县
枕汴流，漕运不绝，旧苦多盗，然未尝有获者，人莫知
其故。伯雨下令纲舟无得宿境内。始犹不从，则命东
下者斧断其缆，趣京师者护以出，自是外户不闭。使
者上其状，召为大宗正丞。”

《吴育传》：“育知临安、诸暨、襄城三县，自秦悼王葬汝后，
子孙从葬，皆出宦官典护，岁时上冢者，往来呼索，扰
州县。育在襄城，请凡官所须具成数，毋容使者妄索，
羊豕悉出大官。由是民省供费殆半。宦官过者衔之，
或中夜叩县门，索牛驾车，育拒不应。异时宗子所过，
纵鹰犬，暴民田入襄城境，辄相戒约，毋敢纵者。”
《元绛传》：“绛登第，调江宁推官，摄上元令。民有号王豹
子者，豪占人田，略男女为仆妾，有欲告者，则杀以灭
口。绛捕寘于法。甲与乙被酒相殴击，甲归卧，夜为盗
断足，妻称乙告，里长执乙诣县，而甲已死。绛敕其妻
曰：‘归治而夫丧，乙已伏矣。阴使信谨吏迹其后，望一
僧迎笑，切切私语。绛命取僧絷庑下，诘妻’”奸状，即吐
实。人问其故，绛曰：“吾见妻哭不哀，且与伤者共席，而
襦无血污，是以知之。”安抚使范仲淹表其才，知永新
县。豪子龙聿诱少年周整饮博，以技胜之，计其赀折，
取上腴田立券。久而整母始知之，讼于县，县索券为
证，则母手印存，弗受。又讼于州于使者，击《登闻鼓》，皆
不得直。绛至，母又来诉，绛视券，呼谓聿曰：“券年月居
印上，是必得周母他牍尾印，而撰伪券续之耳。”聿骇
谢，即日归整田。知通州海门县。淮民多盗贩盐，制置
使建言，满二十斤者皆坐徒。绛曰：“海滨之人，恃盐以
为命，非群贩比也。”笞而纵之。

《汪纲传》：“纲为桂阳军平阳县令，县连溪峒，蛮蜑与居，
纲一遇以恩信科罚之害。既三十年，纲下车首白诸
台罢之。桂阳岁贡银二万九千馀两，而平阳当其三
分之二。纲谓向者银矿坌发价轻，故可勉以应。今地
宝已竭，巿于他郡，其价倍蓰，愿力请痛蠲损之。岁饥，
旁邑有曹伍者，群聚恶少入境，彊贷发廪，众至千馀”，
挟界头、牛桥二砦兵为援，地盘踞万山间，前后令未
尝一涉其境，不虞纲之至也，相率出迎。纲已夙具酒
食，令之曰：“汝何敢乱，顺者得食，乱者就诛。”夜宿砦中，
呼砦官诘责不能防守状，皆惶恐伏地请死，杖其首
恶者八人，发粟振粜，民赖以安。

《连庶传》：庶调寿春令，兴学，尊礼秀民，以劝其俗，开濒
淮田千顷，县大治。淮南王旧垒在山间，会大水，州守
议取其甓为城，庶曰：“弓矢舞衣传百世，藏于王府，非
为必可用，盖以古之物传于今，尚有典型也。”垒因是
得存。

《郑骧传》：骧知溧阳县，岁饥，民多逃亡，漕司按籍督逋，
赋不少贷，骧患之，尽去其籍。使者欲绳以法，骧曰：“著
令约二税为定数，今不除，则逋愈多，民愈贫，赋愈不
办。”使者不能屈。时议自建康凿漕渠，导太湖以通大
江，将破数州民田，调江浙二十五州丁夫，所费百万
计。朝廷遣官视可否，骧条析利病，力止之。

《侯蒙传》：蒙知柏乡县，民讼皆决于庭，受罚者不怨。转
运使黄湜闻其名，将推毂之，诏诣行台白事，蒙以越
境不肯往，湜怒，他日行县，阅理文书，欲翻致其罪，既
而无一疵可指，始以宾礼见，曰：“君真能吏也。”率诸使
者合荐之，徙知襄邑县，擢监察御史。

《唐恪传》：“恪知榆次县，豪子雄于乡，萃逋庇奸，不输公
赋，前后莫敢诘。恪以理善晓之，悟而自悔，折节为长
者。”

《黄友传》：友摄华阴令，有政声。方腊窃发，友同诸将收
复，所至披靡，婺寇复作，守留友摄兵曹，为殄灭计，友
请往谕之。既次浦江，贼望风解去。复单骑次武义，贼众持钉一榼置其前，友正色叱之曰：“汝等何速死耶？”
贼首李德壮之，亟麾退，一境贴然。婺人图像祀之。
《郭僎传》：僎知宣城县。苗傅、刘正彦之变，吕颐浩传檄
诸郡，僎说郡守刘玨，请募勇士倍道赴难，揭榜复用
建炎年号，人皆韪之。

《种世衡传》：世衡孙师道，权同谷县。县吏有田讼，弥二
年不决。师道翻阅案牍，穷日力不竟，然所讼止毋及
兄而已。引吏诘之曰：“母兄法可讼乎？汝再期扰乡里
足未？”吏叩头服罪。

《李光传》：“光调开化令，有政声，召赴都堂审察，时宰不
悦，处以监当，改秩知平江府常熟县。朱勔父冲，倚势
暴横，光械治其家僮。冲怒，风部使者移令吴江，光不
为屈。”

《仇悆传》：“悆为邓城令，满秩，耆幼遮泣不得去，徙武陟
令。属朝廷方调兵数十万于燕山，悆馈饟毕给。时主
将纵士卒过巿掠物，不予直，他邑官逃避。悆先期趣
备，申严约束，遂以不扰。已而悆送军饷于涿，值大军
溃于芦沟河，囊橐往往委以资敌，悆间关营护，无一
毫弃失。调高密丞，俗尚嚚讼，悆摄县事，剖决如流，事”
无淹夕。民至怀饼饵以俟决遣。猾吏杨盖每阴疏令
过，胁持为奸，悆暴其罪，黥之，无不悦服。州阙司录，命
悆摄事，既行，邑氓万馀邀留，至拥归县廨。时天寒，皆
然火警，守布满后，先悆由他道得出，或追拜马首曰：
“公舍我去，我必使公复来。”他日，悆方白事，郡牙，忽数
千人径夺以归，守将不能遏。剧寇起莱、密间，素闻悆
名，戒其党毋犯高密境，民赖以安。密卒闭关叛，掠，害
官吏几尽，独呼曰：“无惊仇公。”

《张克戬传》：“克戬知吴县，吴为浙剧邑，民喜争，大姓怙
势持官府，为令者踵故抑首，务为不生事，幸得去而
已。克戬一裁以法，奸猾屏气。使者以状闻，召拜卫尉
丞。”

《吴时传》：“时知华州郑县，转运使檄州餫米五万输长
安，郑独当三万。时贻书使者曰：‘会三万斛之费，以车
则千五百乘，以卒则五万夫，县民可役者才二百五
十八户耳。古者用师则赢粮以养兵，无事则移兵以
就食，诚能移兵于华，则前费可免。华、雍相去百六十
里，一旦欲用，朝发而夕至矣’。使者从其言。”

《蒋兴祖传》：“兴祖知开封府武阳县。武古博浪沙地，土
脉脆恶，大河薄其南。尝积雨汎溢，埽具溃，兴祖躬救
护，露宿其上，弥四旬，堤以不坏，治为畿邑最，使者交
荐之。”

《过庭录》：韩皓见素，持国侄孙也。宽仁有度。政和间宰
唐之桐柏。广武堤决，势逼都城，患在朝夕，朝廷檄郡
县收刷稻草为壅，御计甚急。时中夏旧草已尽，新禾
未实，上下危惧失措。桐柏西城有朝廷椿草数十万，
李彦主其事，辄动者流，不以荫论，官吏睥睨莫敢窥。
见素呼耆老而告之曰：“今盛夏新旧不相及，虽严督
若曹，理难得草，而上危下迫如此，设有隳误，吾曹何
以生为也？西城所桩，虽有大禁，吾愿往取应急，得上
宽主忧，下瘳民命，吾被重责，无憾一境。”感泣从命。韩
径入西城仓，取纳独先，诸所水患赖平。李彦怒，欲削
窜之，诸司知其心，迁延旬日。至秋，乡民老弱皆昼夜
刈生禾，补纳西城仓，尽为新草，上责遂缓。见素解官
归许，邑人立亭城北，名曰“思韩”，岁时相率拜望焉。先
子所记韩之善政极多，戊辰十二月三日

《宋史宗泽传》：“泽为衢州龙游令，民未知学，泽为建庠
序，设师儒，讲论经术，风俗一变，自此擢科者相继。调
晋州赵城令，下车请升县为军，书闻，不尽如所请。泽
曰：‘承平时固无虑，它日有警，当知吾言矣’。知莱州掖
县，部使者得旨巿牛黄，泽报曰：‘方时疫疠，牛饮其毒
则结为黄。今和气横流，牛安得黄’？使者怒，欲劾邑官。”
泽曰：“此泽意也。”独衔以闻。

《齐东野语》：宣和中，徐申干臣，自讳其名，知常州。一邑
宰白事，言已三状申府，未施行。徐怒形于色，责之曰：
“君为县宰，岂不知长吏名，乃作意相侮。”宰亦好犯上
者，即大声曰：“今此事申府不报，便当申监司，否则申
户部、申台、申省、申来申去，直待身死即休。”语罢，长揖
而退。徐虽怒，然无以罪之。

《宋史杨邦乂传》：邦乂知溧阳县，会叛卒周德据府城，
杀官吏。邦乂召县狱囚赵明于庭，欲诛之，因谕之曰：
“尔悉里中豪杰，诚能集尔徒为邑人诛贼，不惟宥尔
罪，当上功畀爵。”明即请行，邦乂饮之卮酒，使自去。越
翼日，讨平之。

《郭永传》：“永知大谷县，太原帅率用重臣，每宴飨费千
金，取诸县以给，敛诸大谷者尤亟。永以书扺幕府曰：
‘非什一而取，皆民膏血也，以资觞豆之费，可乎？脱不
获命，令有投劾而归耳。府不敢迫。县有潭，出云雨，岁
旱，巫乘此哗民。永杖巫，暴日中，雨立至，县人刻石纪
其异。府遣卒数辈号警盗，刺诸县短长，游蠹不归，莫’”
敢迕，永械致之府，府为并它县追还。于是部使者及
郡文移有不便于民者，必条利病反复，或遂寝而不行。或谓永：“世方雷同，毋以此贾祸。”永曰：“吾知行吾志
而已，遑恤其他大谷。”人安其政，以为自有令无永比
者。既去数年复过之，则老稚遮留如永始去。

《叶颙传》：“颙知信州贵溪县时，诏行经界，郡议以上中
下三等定田税，颙请分为九等，守从之，令信之六邑
以贵溪为式。知绍兴府上虞县，凡繇役令民自推货
力甲乙，不以付吏，民欣然，皆以实应催租，各书其数
与民约，使自持户租至庭，亲视其入，咸便之。帅曹泳
令今岁夏租先期送什之八，颙请少纾其期，泳怒。及”
麦大熟，民输租反为诸邑最，泳大喜，许荐于朝，颙固
辞。贺正中荐颙“静退”，遂召见。

《陈良翰传》：“良翰知温州瑞安县，俗号强梗，吏治尚严，
良翰独抚以宽，催租不下文符，但揭示名物，民竞乐
输，听讼咸得其情。或问何术，良翰曰：无术，第公此心
如虚堂悬镜耳。”

《叶衡传》：衡知临安府於潜县，户版积弊，富民多隐漏，
贫弱困于陪输。衡定为九等，自五以下，除其籍而均
其额于上之四等，贫者顿苏征科为期限，榜县门，俾
里正谕民，不遣一吏，而赋自足。岁灾蝗不入境，治为
诸邑最。郡以政绩闻，即召对，上曰：“闻卿作县有法。”遣
还任，擢知常州。

《老学庵笔记》：秦太师娶王禹玉孙女，故诸王皆用事。
有王子溶者，为浙东仓司官属，郡宴必与提举者同
席，陵忽玩戏，无所不至，提举者事之，反若官属。已而
又知吴县，尤放肆，郡守宴客，方就席，子溶遣县吏呼
伎乐伶人，即皆驰往，无敢留者。上元吴县放灯，召太
守为客，郡治乃寂无一人。又尝夜半遣厅吏叩府门，
言知县传语必面见。守醉中狼狈，揽衣秉烛出，问之，
乃曰：“知县酒渴，闻有虀，咸欲觅一瓯。”其陵侮如此。守
亟取，遣人遗之，不敢较也。

《宋史林大中传》：“大中知抚州金谿县，郡督输赋急，大
中请宽其期，不听，纳告敕，投劾而归。”

《李焘传》：“焘知双流县，仕族张氏子居丧而争产。焘曰：
‘若忍坠先训乎，盍归思之，三日复来，迄悔艾无讼。又
有不白其母而鬻产者，焘寘之理，豪强敛迹’。”

《颜师鲁传》：“师鲁历知莆田福清县，尝决水利滞讼，辟
陂洫绵四十里。岁大祲，发廪劝分有方，而不遏籴价，
船粟毕凑，巿籴更平。”

《杨万里传》：“万里知隆兴府奉新县，戢追胥不入，乡民
逋赋者揭其名巿中，民讙趋之，赋不扰而足，县以大
治。”

《谢谔传》：“谔知袁州分宜县，县积负于郡数十万，岁常
赋外，又征缗钱二万馀。谔乃疏其弊于诸监司，请免
之。”

《傅伯成传》：“伯成知连江县。东湖溉田二千馀顷。堤坏
即下流南港为石堤三百尺。民蒙其利。”

《黄畴若传》：“畴若调灵川令，会万安军黎蛮窃发，经略
司选畴若条画招捕事宜。畴若谓须稽原始乱，为区
处之方。再任岭外，用举考改知庐陵县。州常以六月
督畸零税，畴若念民方艰食，取任内县用钱三十馀
缗为民代输，两年诸司举为邑最。”

《李衡传》：衡知溧阳县，专以诚意化民，民莫不敬。夏秋
二税，以期日榜县门，乡无吏迹，而输送先他邑办。因
任历四年，狱户未尝系一重囚。隆兴二年，金犯淮，堧
人相惊曰：“寇深矣。”官沿江者多送其孥。衡独自浙右
移家入县，民心大安，盗猬起旁境，而溧阳靖晏自如。
汪澈、转运使韩元吉等列上治状，诏进一秩，寻召入
为监察御史。

《余端礼传》：“端礼知湖州乌程县。民间赋丁绢钱，率三
氓出一缣，不输绢而折其估，一缣千钱，后增至五千，
民不胜病。端礼以告于府，事得上闻，又自诣中书陈
便宜，岁蠲绢钱六万。”

《李舜臣传》：“舜臣知饶州德兴县，专尚风俗，民有母子
昆弟之讼，连年不决，为陈慈孝友恭之道，遂为母子
兄弟如初。间诣学讲说，邑士皆称蜀先生。罢百姓预
贷偿前官积逋逾三万缗。民病差役，舜臣劝纠诸乡，
以税数低昂定役期久近为义役，期年役成，民大便
利。”银坑罢虽久，小户犹敷银本钱，官为偿之。天申大
礼助赏及军器所需，皆不以烦民。干办诸司审计司，
迁宗正寺主簿，

《杨简传》：“简知乐平县，兴学训士，诸生闻其言有泣下
者。杨石二少年为民害，简寘狱中谕以祸福，咸感悟
愿自赎。由是邑人以讼为耻，夜无盗警，路不拾遗。”
《廖德明传》：“德明知莆田县，民有奉淫祠者，罪之，沉像
于江。会有显者欲取邑地广其居，德明不可，守会僚
属谕之，德明曰：‘太守，天子守土之臣，未闻以土地与
人者’”，守乃惭服。

《娄机传》：机知西安县，巨室买地为茔域，发地遇石，复
索元价。机曰：“设得金，将谁归？”

《舒璘传》：璘知平阳县，郡政颇苛，及璘以民病告，辞严
义正，守为改容《熊克传》：克知绍兴府诸暨县，越帅课赋颇急，诸邑率
督趣以应，克曰：“宁吾获罪，不忍困吾民。”他日府遣幕
僚阅视有无，时方不雨，克对之泣曰：“此催租时耶！”部
使者芮𬊤行县至其境，谓克曰：“曩知子文墨而已，今
乃见古循吏。”为表荐之。

《黄灏传》：“灏知德化县，以兴学校、崇政化为本，岁馑行
赈给有方。王蔺、刘颖荐于朝，除登闻鼓院。”

《范应铃传》：应铃知崇仁县，始至，明约束，信期会，正纪
纲，晓谕吏民，使知所趋避。然后罢乡吏之供需，校版
籍之欺蔽，不数月省簿成，即以其簿及苗税则例上
之总领所，自此赋役均矣。夙兴，冠裳听讼，发摘如神，
故事无不依期结正，虽负者亦无不心服。真德秀扁
其堂曰“对越。”将代，整治如始至。岁杪与百姓休息，阁
“债负，蠲租税，释囚系，恤生瘗死，崇孝劝睦，仁民厚俗
之事，悉举以行，形之榜揭，见者嗟叹。”调提辖文思院，
干办诸军审计，添差通判抚州。

《崔与之传》：与之知建昌之新城，岁适大歉，有强发民
廪者，执其首，折手足以徇，盗为止。劝分有法，贫富安
之。开禧用兵，军旅所需，天下骚然，与之独买以系省
钱，吏告月解不登，曰：“宁罢去。”和籴令下，与之独以时
贾籴，令民自概。

《吴昌裔传》：“昌裔知华阳县，修学宫，来四方士，斥羡钱
二十万缗，买良田备旱。”

《赵必愿传》：必愿知崇安县，剖判如流，吏不能困。修学
政，立催科法，列户名为三等，以三期为约，足者旌之，
未足者宽以趣之，逾期不纳者里胥程督之，民皆感
怿愿输。革胥吏鬻盐之弊，擅发光化社仓活饥民。帅
怒，逮吏欲惩之，必愿曰：“刍牧职也，吏何罪？”束担俟谴，
帅无以诘而止。旧有均惠仓，无所储，必愿捐缗钱增
籴至二千石。力主“义役”之法，乡选善士，任以推排，入
资买田助役，则勉有产之家；有感化者，出己田以倡。
遂遍行一邑，上下便之。台府以闻，下其式八郡四十
八县。秩满，民共立祠刻石。

《高稼传》：“稼知绵谷县，制置司以总领所擅十一州会
子之利，请尽废之。此盖绍兴、隆兴之间得旨为之者。
令下，民疑为之罢巿，稼亟出私钱以给下户。稼弟定
子时为总领所主管文字，相与征其误而力救之，得
存其半，公私仅济。岁大饥，有司置弗闻，稼捐橐中装，
巿粟以食之，全活甚众。”

《杜杲传》：杲知六安县，民有嬖其妾者，治命与二子均
分，二子谓妾无分法。杲书其牍云：“传云：‘子从父令。律
曰：违父教令’。”是父之言为令也。父令子违，不可以训，
然妾守志则可，或去或终，当归二子。部使者季衍览
之，击节曰：“九州三十三县，令之最也。”

《洪天锡传》：“天锡知古田县，行乡饮酒礼。邑剧，牒愬猥
多，天锡剖决无留难。有倚王邸势杀人者，诛之不少
贷。”

《刘应龙传》：“应龙知崇仁县。淮西失守，江西诸州有残
破者，县佐贰闻变先遁，应龙固守不去。”

《赵良淳传》：“良淳知分宁县。分宁，江西剧邑，俗尚哗讦。
良淳治之，不用刑戮，不任吏胥，取民之敦孝者，身亲
尊礼之，至甚桀骜者，乃绳以法，俗为少革。”

《杨霆传》：“霆擢知监利县，县有疑狱，历年不决。霆未上，
微服廉得其实，立决之，人称神明。”

《萧服传》：“服第进士，调望江令，治以教化为本，访古迹，
得王祥卧冰池、孟宗哭笋台”，皆为筑亭。又刻唐县令
鞠信陵文于石，俾民知所向。已而邑人朱氏女刲股
愈母疾，人颂传之，以为治化所致。知高安县尉，获凶
盗，狱具矣。服审其辞，疑之，且视其刀，室不与刃合。顷
之而杀人者得，囚盖平民也。

《明道杂志》：先人尝任三司检法官，以亲老求知吴江
县，将之官名，公多作诗送行，而吴正宪、王中甫诗工。
吴诗云：“全吴风景好，之子去弦歌。夜犬惊胥少，秋鲈
饷客多。县楼疑海蜃，衙鼓答江鼍。遥想晨凫下，长桥
正绿波。”王诗云：“乍被轩绥宠，新辞计省繁。三江吴故
国，百里汉郎官。烟水莼牙紫，霜天橘颗丹。优游民政”
外，风月即清欢。

士人有双渐者，性滑稽，尝为县令，因入村治事。夏暑，
憩一僧寺中，方入门，主僧半酣矣，因前曰：“长官可同
饮三杯否？”渐怒其容易，叱去。而此僧犹不已曰：“偶有
少佳酒，同饮三杯如何？”渐发怒，令拽出去。俄以属吏，
渐亦就憩。至晚，吏呈案，渐乃判云：“谈何容易，邀下官
同饮三杯，礼尚往来，请上座独吃八棒。”竟笞遣之。
《后山谈丛》：“叶表为句容令，县有盗，改置社稷而盗止。
下邳故多盗，近岁迁社稷于南山之上，盗亦衰息。”
《过庭录》：“湛朴子文，信实君子也。为江夏县令，动省过
失，平居未始懈惰，临民御政，必稽参条理然后行。设
有小愆，则以状自劾，使吏望阙宣读呼名，朴则公裳
唯诺于下，示其改也。忠宣荐其才。”

《晰狱龟鉴》：钱治屯田，为湖州海阳令。郡之大姓某氏
火，迹其来自某家，吏捕讯之，某家号冤不服。太守刁谌曰：“狱非钱令不可治。”问大姓，得火所发状，及验之，
疑里仇家物，因率吏入仇家，取状合之，悉是仇家即
服曰：“火自我出，故遗其迹某家者，欲自免也。”某家乃
获释。

葛源郎中，初以吉州太和簿摄吉水令。他日，令始至，
猾吏诱民数百讼庭下，设变诈以动令。如此数日，令
厌事，则事常在吏矣。源至，立讼者两庑下，取其状，视
有如吏所为者，使自书所讼。不能书者，吏受之，往往
不能如状。穷之，辄曰：“我不知为此，乃某吏教我所为
也。”悉捕劾致之法，讼故以少。

王延禧朝议初为岳州沈江令岁饥盗起亲获十馀
人贼皆应死法延禧叹曰：“是皆良民穷而为盗今既
无以业之。又利其死以为己功亦何忍哉！”谕被盗者
悉裁其赃盗得不死延禧王黄州孙也。

《金史刘敏行传》：“敏行登天会三年进士，除太子校书
郎，累迁肥乡令。岁大饥，盗贼掠人为食，诸县老弱入
保郡城，不敢耕种，农事废，畎亩荒芜。敏行白州借军
士三十，护县民出耕，多张旗帜为疑兵。敏行率军巡
逻，日暮则阅民入城，由是盗不敢犯，而耕稼滋殖。转
高平令，县城圮坏久不修，大盗横恣，掠县镇，不能御”，
敏行出己俸，率僚吏出钱，顾役缮治，百姓欣然从之，
凡用二千人，版筑遂完。乡村百姓入保，贼不能犯。
《王竞传》竞转河内令。时岁饥盗起，竞设方略以购贼，
不数月尽得之。夏秋之交，沁水泛溢，岁发民筑堤，豪
民猾吏，因缘为奸。竞核实之，减费几半。县民为之谚
曰：“西山至河岸，县官两人半。”盖以前政韩希甫与竞
相继治县，皆有干能。绛州正平令张元亦有治绩，而
差不及。故云然。

《杨邦基传》：“邦基迁太原交城令。太原尹徒单恭贪污
不法，托名铸金，佛命属县输金，邦基独不与。徒单恭
怒，召至府，将以手持铁柱杖撞邦基面，邦基不动。乘
德廉察官吏，尹与九县令皆免去。邦基以廉为河东
第一，召为礼部主事。”

《刘徽柔传》：徽柔，天眷三年擢进士第，为洪洞令。县人
杨远者，投牒于县，以为夜雨屋坏，压其侄死，号诉哀
切。徽柔熟视而笑曰：“汝利侄财而杀之，乃诬雨耶？”叱
付狱。其人立伏曰：“公神明也，不敢延死。”遂寘于法。
《丁𬀩仁传》：𬀩仁，皇统二年进士第，调武清丞，迁和川
令。前令罢耎不事事，群小越法干禁无所惮。𬀩仁申
明法禁，皆屏息，或走入他县以避之。有董祐者，最强
悍，畏服𬀩仁，以刀断指，誓终身不复犯法。凡租赋与
百姓前为期，率，比他邑先办。

《牛德昌传》：德昌，皇统二年进士第，调矾山簿，迁万泉
令。属蒲陕荐饥，群盗充斥，州县城门昼闭。德昌到官，
即日开城门，纵百姓出入，榜曰：“民苦饥寒，剽掠乡聚，
以偷旦夕之命，甚可怜也。能自新者，一不问。”贼皆感
激解散，县境以安。府尹王伯龙嘉之，礼待甚厚。
《卢庸传》：庸调定平县令，治旧堰，引泾水溉田，民赖其
利。

《孙德渊传》：德渊迁沙河令，有盗秋桑者，主逐捕之，盗
以叉自剌其足面曰：“秋桑例不禁采，汝何得刺我。”主
惧，赂而求免，盗不从，诉之县。德渊曰：“若逐捕而伤疮，
必在后，今在前，乃自刺也。”盗遂引服。

《武都传》：“都迁商水令，县素多盗，凡奸民尝纵火行劫
椎埋发冢者，都皆廉得姓名，榜之通衢，约毋再犯，悉
奔他境。”

《女奚烈守愚传》：“守愚为临沂令，有不逞辈五百人，结
为党社，大扰境内。守愚下车，其党散去。蝗起莒、密间，
独不入临沂境。先是朝廷括河朔山东地，隐匿者没
入官告者给赏。莒州刺史教其奴告临沂人冒地，积
赏钱三百万，先给官镪，乃征于民，民甚苦之。守愚列
其冤状白州，州不为理，即闻于户部而征还之。流民”
归业。县人勒其事于石。

《王若虚传》：“若虚历管城、门山二县令，皆有惠政。秩满，
老幼攀送，数日乃得行。”

《王扩传》：“扩，明昌五年进士，迁怀安令。猾吏张执中诬
败二令。扩到官，执中挈家避去。”

《冯延登传》：“延登，泰和元年转宁边令。大安元年秋七
月，雹害稼，民艰于食，延登发粟赈贷，全活甚众。”
《李复亨传》：“复亨迁南和令，盗割民家牛耳，复亨尽召
里中人至，使牛家牵牛遍过之。至一人前，牛忽惊跃，
诘之乃引伏。”

《禹显传》：“张邦宪，正大中进士，为永固令。天兴二年，避
兵徐州。卓翼率兵至城，邦宪被执，将驱之北，邦宪骂
曰：‘我进士也，误蒙朝廷用为邑长，可从汝曹反耶’？遂
遇害。”

宋濂《叶治中历官记略》：“琛至元九年春，转承事郎，处
州路青田县令。青田素号难治，琛谓非修明学官之
政，不足以化民。”下车即建明伦堂及极高明轩，礼硕
士为六经讲师，增田三十亩有畸，招弟子员而廪食
之。月旦望谒先圣、先师，琛服深衣大带，亲与之周旋升降，退坐明伦堂，申饬五伦之教。吏以官书至，琛见
印文廉隅太明，顾吏曰：“尔何敢刻伪印邪？”吏色动，琛
即讯之，吏叩头伏罪，琛曰：“伪者非止尔，汝能引一人
以自赎，则无罪矣。”吏喜，具简牍以对。琛逮至庭下，语
之如语吏，自是辗转而获。一日间得伪县印一十有
八，税务印一十有二。琛不欲食其言，悉遣之，唯扑其
最后者牛，疫死者法当闻。石谿之地不满十馀里。浃
日内，民以牒上者二十有三。琛疑之，问牛死状，民以
病肿对。琛曰：“其肉还可食邪？抑弃之也？”民曰：“焉敢弃
之！每下其直，以归解牛家耳。”琛曰：“解牛者何人？”民曰：
“有二少年相随行，今犹在县门东，即其人也。”琛亟命
执之，少年佩小韦囊于腰，琛取视，大铁鍼一，皂角萆
麻子合四。琛曰：“此非毒牛具邪？”解牛者畏，不敢讳。具
言以药淬鍼鍼牛，牛辄肿不能食死。琛怒，簿录其家，
以偿死牛者。时天下兵动，县地邻东嘉，数有大将统
兵来过军，散入巿廛，剽掳特甚，民畏怖如虎狼，前之
县令长莫敢吐气。琛据胡床坐溪浒，具牛酒劳之，戒
刺船者无薄岸，即薄岸者有罚。县民持挺舟循岸立，
以数计者。千溪多滩，险恶不易渡。琛阴令勇卒以俟，
舟至辄上之。琛亲帅弓箭夫击钲鼓走溪上，境内肃
然。县多争讼，凡两造在庭，皆群胥囊橐于家，互蛊之
以言，遂纷纭不可释，因以射利。琛杖之，惧不敢为奸。
复刻小绿牌，大仅如指，来投牒者，即细书牌，阴令就
逮。其人往往感悟，至中途，多分解去，吏若隶，旁视无
所容其私，几至讼息。复命琛垦田龙泉，召有田之家，
履亩而实之，验民粮多寡以定科繇，满六斛者役一
月，多则倍之，若集粮事，亦视其数为差。青田吴德祥
啸聚倡乱，焚掠府库，室人女妇，日杀伤无算，处、温、婺
及建宁均被其毒，官兵捕逐，辄失利。宪府辟琛摄同
知处州总管府事，往安定之。或劝琛：“寇情难测，当严
重兵以自卫。”琛麾去，乘匹马行，从以数苍头径至县。
县民柔驯者闻琛至，大喜，咸从岩穴归，依琛以居。诸
酋亦出见，自首服。有妄男子谓吴德祥曰：“叶使君绐
尔大兵旦夕且至，善为尔计，莫若劫使君以自安。”吴
德祥信之。未几，贼酋张惟德、吴伯贤等，持旗帜刀槊
直入县庭，琛盛服出，坐厅事，问曰：“尔来欲何为？”张惟
德跽而请曰：“山中氓德明公厚，欲见且久，思屈玉趾，
一幸临之，无他虞也。”琛曰：“我行即行，尔汝慎毋毒我
民也。”语未毕，遂拥琛登舟。至黄坛，诸酋先后出迎，舍
琛吴德祥家，供张饔饩甚盛。时命伶人陈杂戏以娱
琛，琛终不假以辞色。每为陈说祸福逆顺，凿凿不少
厌。群酋颇感悟，椎牛豕燕，琛送还州城。先是，黄坛寇
列砦栅百馀，气势联络，首尾应援，人畏之，不敢深入。
琛留黄坛检察寇所出没，悉得其要领，喜曰：“天殆使
吾平此寇也！”琛既归，寤寐亦不忘去。时丽水之砻硿、
青田之庐茨，皆大盗所巢，有众号数万。琛谓不剪二
寇，他日或与黄坛连，则势益大不可制。会行枢密院
判石宜孙遣参谋官龙泉胡深、章溢统兵讨砻硿，琛
急帅师与之会，三面围合，矢石乱下如雨，寇出战大
败，擒渠魁十馀人。众欲进歼之，琛及一参谋相谓曰：
“作乱者此数酋耳，馀皆良民家，因胁逐而至此，彼何
罪，欲使之作虀粉邪？”乃下令退师二十里，俾尽挈妻
孥以遁，始焚其砦。次年四月，琛入沐鹤溪治兵。八月，
遣裨将陈仲珍平庐茨。庐茨既平，寇所俘旁县子女
七百馀，琛具舟洎粮，命老卒悉护还其家。

《元史世祖本纪》：“至元十一年三月癸巳，获嘉县尹常
德课最，诏优赏之。”

至元二十三年冬十月甲午，襄邑县尹张𤣱为治有
绩，邹平县达鲁花赤回回，能捕盗理财，进秩有差，
《董文炳传》：“文炳，俊之长子也，以父任为槁城令，同列
皆父，时人轻文炳年少，吏亦不之惮。”文炳明于听断，
以恩济威，未几，同列束手下之，吏抱案求署字，不敢
仰视，里人亦大化服。县贫重以旱蝗，而敛征日暴，民
不聊生。文炳以私谷数千石与县，县得以宽民。前令
因军兴乏用，称贷于人，而贷家取息岁倍，县以民蚕
麦偿之。文炳曰：“民困矣，吾为令，义不忍视也，吾当为
代偿。”乃以田庐若干亩，计直与贷家，复籍县闲田与
贫民为业，使耕之。于是流离渐还，数年间民食以足。
朝廷初料民，令敢隐实者诛，籍其家。文炳使民聚口
而居，少为户数。众以为不可，文炳曰：“为民获罪，吾所
甘心。”民亦有不乐为者，文炳曰：“后当德我。”由是赋敛
大减，民皆富完。旁县民有讼不得直者，皆诣文炳求
决。文炳尝上谒大府，旁县人聚观之，曰：“吾亟闻董令，
董令顾亦人耳，何其明若神也！”时府索无厌，文炳抑
不予。或谗之府，府欲中害之。文炳曰：“吾终不能剥民
求利也。”即弃官去。

《张养浩传》：养浩为堂邑县尹，人言官舍不利，居无免
者，竟居之，首毁淫祠三十馀所，罢旧盗之朔望参者
曰：“彼皆良民，饥寒所迫，不得已而为盗耳。既加之以
刑，犹以盗目之，是绝其自新之路也。”众皆感泣，互相
戒曰：“毋负张公。”有李虎者，常杀人，其党暴戾为害，民不堪命，旧尹莫敢诘问。养浩至，尽寘诸法，民甚快之。
去官十年，犹为立碑颂德。

干文传传，文传迁长洲、乌程两县尹。长洲为文传乡
邑，文传徙榻公署，无事未尝辄出，而亲旧莫敢通私
谒。会创行助役法，凡民田百亩，令以三亩入官，为受
役者之助。文传既专任其县事，而行省又以无锡州
及华亭、上海两县之事委焉。文传谕豪家大姓以腴
田来归，而中人之家自是不病于役。其在乌程，有富
“民张甲之妻王无子。张纳一妾于外，生子未晬，王诱
妾以儿来，寻逐妾，杀儿焚之。文传闻而发其事，得死
儿馀骨。王厚贿妾之父母，买邻家儿为妾所生。儿初
不死，文传令妾抱儿乳之，儿啼不就乳，妾之父母吐
实，乃呼邻妇至，儿见之，跃入其怀，乳之即饮，王遂伏
辜。”丹徒县民有二弟共杀其姊者，狱久不决，浙西廉
访司俾文传鞫之。既得其情，其母乞贷二子命为终
养计。文传谓“二人所承有轻重，以首从论，则为首者
当死。”司官从之。

《欧阳元传》：“元，延祐间进士，调太平路芜湖县尹。县多
疑狱，久不决，元察其情，皆为平反。贡赋征发及时，民
乐趋事，教化大行。改武冈县尹。县控制溪洞，蛮獠杂
居，抚字稍乖，辄弄兵犯顺。元至逾月，赤水、太清两洞
聚众相攻，官吏相顾失色，计无所出。元即日单骑从
二人，径抵其地谕之，至则死伤满道，战斗未已。獠人”
熟元名，弃兵仗，罗拜马首曰：“我曹非不畏法，缘诉其
事，而县官不为直，反以徭役横敛掊克之，情有弗堪，
乃发愤就死耳，不意烦我清廉官。”元谕以祸福为理
其讼，獠人遂安。

《吕思诚传》：“思诚为景州蓨县尹，差民户为三等，均其
徭役，刻孔子像，令社学祀事。每岁春行田，树畜勤敏
者，赏以农器，人争趋事，地无遗力。民石安儿等流离
积年，至是闻风复业，印识文簿，畀社长藏之，季月报
县。不孝弟不事生业者，悉书之，罚其输作。胥吏至社
者何人，用饮食若干，多者责偿其直。豪猾者窜名职”
田户，思诚尽祛其弊。天历兵兴，豫贷钞于富民，令下
造军器，事皆先集，民用不扰于后。得官价，亟以还民。
翟彝自其大父因河南乱，被掠为人奴，岁纳丁粟以
免作。思诚知彝力学，召其主与之约，终彝身粟三十
石，仍代之输，彝得为良民。他日买羊，刘智社民李持
酒来见，愬其弟匿羊，思诚叱之退。王青兄弟四人，友
爱弥笃，思诚至其家，取酒劝酬，懽同骨肉。李之兄弟
相谓曰：“我等终不敢见尹矣。”各具酒食相切责，悔前
过。析居三十年，复还同爨。镇民张复，叔母孀居且瞽，
丐食以活，恐思诚闻之，即日迎养。思诚怜其贫，令为
媒互人以养之。天旱，道士持青蛇曰：“卢师谷小青”，谓
龙也。祷之即雨。思诚以其惑人，杀蛇逐道士，雨亦随
至，遂有年。县多淫祠，动以百馀计，刑牲以祭者无虚
日。思诚悉命毁之，唯存江都相董仲舒祠。擢翰林国
史院检阅官。

《张桢传》：“桢除高邮县尹，门无私谒。县民张提领尚任
侠，武断乡曲。一日至县，有所嘱，桢执之，尽得其罪状，
里中受其抑者，咸来诉焉，乃杖而徙之，人以为快。守
城千户狗儿妻崔氏为其小妇所谮虐死。其鬼凭七
岁女诣县诉桢，备言死状，尸见瘗舍后。桢率吏卒即
其所，发土得尸，拘狗儿及小妇鞫之，皆伏辜，人以为
‘神明’”焉。

《诚斋杂记》：阮兰字茂弘，为开封令，县侧有劫贼，外白
甚急。数阮方围碁长啸，吏云：“劫急。”阮曰：“局上有劫，亦
甚急。”其耽乐如是。